Aflosspan blits silwer los in JapanAkani Simbine. Foto: Reg Caldecott. Vinnig, vinniger, vinnigste … Die Suid-Afrikaanse 4×200 m-aflosspan het die afgelope naweek die spoednaald in die oortreffende trap gestoot toe hulle die silwermedalje by die Wêreldkampioenskap in Yokoham losgehardloop het. Boonop het hulle twee keer die nasionale rekord in dié item gebreek – in die uitdunronde én in die finaal. Die span van Jon Seeliger, Anaso Jobodwana, Sinesipho Dambile en Chederick van Wyk het hul uitdunronde in ’n tyd van 1:20.64 min gewen – byna twee sekondes vinniger as die vorige nasionale rekord wat in 2002 deur Marcus la Grange, Matthew Quin, Josef van der Linde en Paul Gorries opgestel is. Maar die kersie op die koek was Simon Magakwe, Van Wyk, Dambile en Akani Simbini se poging in die finaal. Die viermanskap het hul stralerskoene aangehad en die item in ’n tyd van 1:20.42 min afgeblits. Die VSA is die gouemedaljewenners met hul tyd van 1:20.12 min, terwyl Duitsland (1:21.26 min) die bronsmedalje gewen het. Simbini het vroeër vanjaar die 200 m- nasionale kampioenskap gewen en sal nou probeer om die 100 m by die Wêreldkampioenskap in Doha te wen.